- Նախագահները կգան ու կգնան, բայց մենք պիտի կիրթ լինենք, իրար սիրենք ու հարգենք։ Նաև՝ խցանումների ժամանակ իրար զիջենք. սա էլ սեր է։ Չթքենք փողոցում ու չիջեցնենք կնոջը. սա մշակույթ է։ Ի՞նչ կլինի, եթե բոլորս վեր կենանք ու գնանք։ Մենք սիրում ենք մեր շենքի դիմացի այգին։ Ա՛յ, դա է հայրենասիրությունը։ Պուճուր-պուճուր բաները կպցնում ենք՝ դառնում է հայրենիք։ Ասում են՝ բանակում կրթված հրամանատարները քիչ են։ Կրթվածներին բերենք, որ մեր էրեխեքը ողջ-առողջ գնան բանակ ու վերադառնան։ Հրամանատարների անգրագիտության ու զոռբայության պատճառով են լինում հենց այդ ծանր դեպքերը։ Ամբողջ ազգային հարստությունը բաժանեցինք, ցրիվ տվեցինք. որ ասպարեզն ուզում եք՝ վերցրեք՝ էլեկտրականությունից մինչև գազ ու կոնյակ։ Եթե ամեն ինչ տվել ենք ուրիշին, էլ ի՞նչ ազատ ու անկախ պետություն։